ระเบียบกรมสวัสดิการและคุ้มครองแรงงานระเบียบกรมสวัสดิการและคุ้มครองแรงงานว่าด้วยการรับคำร้องและการพิจารณาคำร้องของพนักงานตรวจแรงงานตามพระราชบัญญัติคุ้มครองแรงงานพ.ศ. ๒๕๔๑พ.ศ. ๒๕๕๔[๑] โดยที่มาตรา ๑๒๓ และมาตรา ๑๒๔ แห่งพระราชบัญญัติคุ้มครองแรงงาน พ.ศ.๒๕๔๑ บัญญัติให้ลูกจ้างหรือทายาทโดยธรรมกรณีที่ลูกจ้างถึงแก่ความตายมีสิทธิยื่นคำร้องเรียกบรรดาเงินที่นายจ้างไม่ชำระหรือคืนให้แก่ลูกจ้างตามพระราชบัญญัติดังกล่าวต่อพนักงานตรวจแรงงานแห่งท้องที่ที่ลูกจ้างทำงานอยู่หรือที่นายจ้างมีภูมิลำเนาอยู่ตามแบบที่อธิบดีกำหนดและให้พนักงานตรวจแรงงานสอบสวนข้อเท็จจริง และมีคำสั่งวินิจฉัยคำร้องนั้นเพื่อให้การรับคำร้องและการพิจารณาคำร้องของพนักงานตรวจแรงงานเป็นไปด้วยความเรียบร้อยเป็นธรรมมีระบบ และสอดคล้องกับพระราชบัญญัติวิธีปฏิบัติราชการทางปกครอง พ.ศ. ๒๕๓๙ อาศัยอำนาจตามความในมาตรา๓๒ แห่งพระราชบัญญัติระเบียบบริหารราชการแผ่นดิน ๒๕๓๔ ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน(ฉบับที่ ๕) พ.ศ. ๒๕๔๕ อธิบดีกรมสวัสดิการและคุ้มครองแรงงานจึงวางระเบียบไว้ดังต่อไปนี้ข้อ ๑ ระเบียบนี้เรียกว่า ระเบียบกรมสวัสดิการและคุ้มครองแรงงาน ว่าด้วยการรับคำร้องและการพิจารณาคำร้องของพนักงานตรวจแรงงานตามพระราชบัญญัติคุ้มครองแรงงานพ.ศ. ๒๕๔๑ พ.ศ. ๒๕๕๔ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไปข้อ ๓ ให้ยกเลิกระเบียบกรมสวัสดิการและคุ้มครองแรงงานว่าด้วยการรับคำร้องและการพิจารณาคำร้องของพนักงานตรวจแรงงาน พ.ศ. ๒๕๔๒บรรดาระเบียบ ข้อบังคับและคำสั่งอื่นใดในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ ให้อธิบดีกรมสวัสดิการและคุ้มครองแรงงานรักษาการตามระเบียบนี้และให้มีอำนาจตีความและวินิจฉัยปัญหา กำหนดหลักเกณฑ์และวิธีปฏิบัติเพื่อดำเนินการให้เป็นไปตามระเบียบนี้หมวด ๑การรับคำร้อง ข้อ ๕ เมื่อลูกจ้างหรือทายาทโดยธรรมของลูกจ้างซึ่งถึงแก่ความตายยื่นคำร้องตามมาตรา๑๒๓ เพื่ออำนวยความสะดวกและเป็นการให้บริการแก่ผู้ร้องไม่ว่าผู้ร้องจะยื่นคำร้องต่อพนักงานตรวจแรงงานแห่งท้องที่ใดให้พนักงานตรวจแรงงานนั้นรับคำร้องไว้กรณีที่มีการยื่นคำร้องต่อพนักงานตรวจแรงงานแห่งท้องที่อื่นซึ่งมิใช่พนักงานตรวจแรงงานแห่งท้องที่ตามข้อ๘ให้พนักงานตรวจแรงงานผู้รับคำร้องชี้แจงให้ผู้ร้องได้ทราบว่าการรับคำร้องไว้เพื่ออำนวยความสะดวกให้แก่ผู้ร้องโดยจะส่งคำร้องให้พนักงานตรวจแรงงานแห่งท้องที่ที่รับผิดชอบเป็นผู้ดำเนินการพร้อมทั้งบันทึกจดแจ้งคำชี้แจงนั้นไว้เป็นหลักฐานให้พนักงานตรวจแรงงานที่รับคำร้องไว้ตามวรรคสองประสานกับพนักงานตรวจแรงงานแห่งท้องที่ที่รับผิดชอบโดยจัดส่งคำร้องทางโทรสารหรือโดยวิธีอื่นใดภายในวันทำการถัดไปเป็นอย่างช้าและจัดส่งคำร้องบันทึกการสอบสวนข้อเท็จจริง และพยานหลักฐานที่เกี่ยวข้องไปภายในสามวันทำการนับแต่วันที่รับคำร้องเพื่ออำนวยความสะดวกให้แก่ผู้ร้องตามวรรคสองทั้งนี้ให้แจ้งให้ผู้ร้องได้ทราบโดยมิชักช้าในกรณีที่พนักงานตรวจแรงงานแห่งท้องที่ที่รับผิดชอบอยู่ในกรุงเทพมหานครให้ดำเนินการประสานตามวรรคสามไปยังกรมสวัสดิการและคุ้มครองแรงงานข้อ ๖ เพื่อให้การยื่นคำร้องของลูกจ้างทายาทโดยธรรมของลูกจ้างซึ่งถึงแก่ความตาย รวมตลอดถึงการพิจารณาคำร้องของพนักงานตรวจแรงงานเป็นไปอย่างถูกต้องและเสร็จสิ้นภายในเวลาที่กฎหมายกำหนดให้พนักงานตรวจแรงงานผู้รับคำร้องตรวจสอบเอกสารหลักฐานเบื้องต้น ดังต่อไปนี้(๑) คำร้องให้ใช้แบบ คร.๗ ตามประกาศกรมสวัสดิการและคุ้มครองแรงงานเรื่อง แบบคำร้องและแบบคำสั่งของพนักงานตรวจแรงงาน ลงวันที่ ๒๙ พฤษภาคม พ.ศ. ๒๕๕๑(๒) เอกสารหลักฐานที่ผู้ร้องพึงให้ไว้แก่พนักงานตรวจแรงงานเพื่อประกอบการพิจารณาดำเนินการเช่น สำเนาบัตรประจำตัวประชาชนซึ่งรับรองสำเนาถูกต้องและเอกสารอื่นที่เกี่ยวข้องกับคำร้องข้อ ๗ เมื่อการยื่นคำร้องเป็นไปตามข้อ๕ และข้อ ๖ ให้พนักงานตรวจแรงงานแห่งท้องที่ที่รับผิดชอบลงทะเบียนรับคำร้องไว้เป็นหลักฐานหมวด ๒การพิจารณาคำร้อง ข้อ ๘ ให้พนักงานตรวจแรงงานแห่งท้องที่ที่ลูกจ้างทำงานอยู่เป็นผู้รับผิดชอบในการสอบสวนข้อเท็จจริงรวบรวมเอกสาร พยานหลักฐาน จากนายจ้าง ลูกจ้าง และผู้เกี่ยวข้องรวมทั้งมีคำสั่งวินิจฉัยคำร้องของลูกจ้างหรือทายาทโดยธรรมของลูกจ้างซึ่งถึงแก่ความตายในกรณีที่สถานที่ทำงานของลูกจ้างอยู่ต่างท้องที่กับภูมิลำเนาของนายจ้างและในสถานที่ทำงานของลูกจ้างนั้นไม่มีผู้ซึ่งได้รับมอบหมายจากนายจ้างควบคุมดูแลการทำงานของลูกจ้างให้พนักงานตรวจแรงงานแห่งท้องที่ที่นายจ้างมีภูมิลำเนาอยู่เป็นผู้รับผิดชอบดำเนินการตามวรรคหนึ่งในกรณีที่นายจ้างฝ่าฝืนหรือไม่ปฏิบัติตามเกี่ยวกับสิทธิได้รับเงินตามพระราชบัญญัติคุ้มครองแรงงานพ.ศ. ๒๕๔๑ ต่อเนื่องในท้องที่ต่าง ๆ เกินกว่าท้องที่หนึ่งขึ้นไปถ้าผู้ร้องได้ยื่นคำร้องในคราวเดียวกันต่อพนักงานตรวจแรงงานแห่งท้องที่ที่ลูกจ้างทำงานอยู่ครั้งสุดท้ายให้พนักงานตรวจแรงงานแห่งท้องที่นั้นเป็นผู้รับผิดชอบดำเนินการตามวรรคหนึ่งในกรณีที่ไม่แน่ว่าพนักงานตรวจแรงงานแห่งท้องที่ใดในระหว่างหลายท้องที่ควรเป็นพนักงานตรวจแรงงานผู้รับผิดชอบให้อธิบดีกรมสวัสดิการและคุ้มครองแรงงานหรือผู้ซึ่งอธิบดีมอบหมายเป็นผู้ชี้ขาด ในระหว่างรอคำชี้ขาดไม่เป็นเหตุให้งดการสอบสวนข้อเท็จจริง รวบรวมเอกสาร พยานหลักฐาน จากนายจ้างลูกจ้าง และผู้เกี่ยวข้องหากนายจ้างให้ลูกจ้างไปทำงานต่างประเทศและนายจ้างฝ่าฝืนหรือไม่ปฏิบัติตามเกี่ยวกับสิทธิได้รับเงินตามพระราชบัญญัติคุ้มครองแรงงานพ.ศ. ๒๕๔๑ แล้วลูกจ้างกลับมายื่นคำร้องในประเทศไทย ให้พนักงานตรวจแรงงานแห่งท้องที่ที่นายจ้างมีภูมิลำเนาเป็นผู้รับผิดชอบดำเนินการข้อ ๙ การสอบสวนข้อเท็จจริงการรวบรวมเอกสารและพยานหลักฐาน พนักงานตรวจแรงงานแห่งท้องที่ที่รับผิดชอบอาจขอความร่วมมือพนักงานตรวจแรงงานท้องที่อื่นที่เกี่ยวข้องดำเนินการสอบสวนข้อเท็จจริงรวบรวมเอกสารและพยานหลักฐานให้ก็ได้การขอความร่วมมือไปให้พนักงานตรวจแรงงานแห่งท้องที่อื่นดำเนินการตามวรรคหนึ่งให้พนักงานตรวจแรงงานแห่งท้องที่ที่รับผิดชอบ กำหนดประเด็นที่ต้องการให้สอบสวนข้อเท็จจริงระบุเอกสารหรือพยานหลักฐานที่ต้องการอย่างชัดเจนก็ได้ข้อ ๑๐ ให้พนักงานตรวจแรงงานแห่งท้องที่ที่ได้รับการร้องขอดำเนินการสอบสวนข้อเท็จจริงตามประเด็นรวบรวมเอกสารและพยานหลักฐานตามที่ร้องขอรวมตลอดถึงทำการสอบสวนข้อเท็จจริงและรวบรวมเอกสารพยานหลักฐานเพิ่มเติมโดยมิชักช้าให้พนักงานตรวจแรงงานตามวรรคหนึ่ง จัดส่งบันทึกการสอบสวนข้อเท็จจริงเอกสารและพยานหลักฐานไปให้พนักงานตรวจแรงงานแห่งท้องที่ที่รับผิดชอบภายในสิบห้าวันนับแต่วันที่ได้รับการร้องขอข้อ ๑๑ ให้พนักงานตรวจแรงงานแจ้งสิทธิและหน้าที่ในกระบวนการพิจารณาให้คู่กรณีทราบตามความจำเป็นแก่กรณีถ้าคำร้อง คำให้การ หรือคำชี้แจงมีข้อบกพร่องหรือมีข้อความที่อ่านไม่เข้าใจหรือหลงผิด อันเห็นได้ชัดว่าเกิดจากความไม่รู้หรือความเลินเล่อของคู่กรณีให้พนักตรวจแรงงานแนะนำให้คู่กรณีแก้ไขเพิ่มเติมให้ถูกต้องข้อ ๑๒ ในการสอบสวนข้อเท็จจริงจากคู่กรณีให้พนักงานตรวจแรงงานทำการสอบสวนข้อเท็จจริงโดยเปิดเผยในการนี้คู่กรณีมีสิทธินำทนายความหรือที่ปรึกษาของตนร่วมได้ในกรณีที่นายจ้างหรือผู้แทนนายจ้างมิได้มาชี้แจงข้อเท็จจริง หลบหนีหรือจงใจประวิงการชี้แจงข้อเท็จจริงโดยไม่มีเหตุผลอันสมควร ให้พนักงานตรวจแรงงานดำเนินการตามข้อ ๑๔ และมีคำสั่งวินิจฉัยคำร้องของลูกจ้างต่อไปข้อ ๑๓ ในกรณีลูกจ้างเกินกว่าหนึ่งคนขึ้นไปที่มีนายจ้างคนเดียวกันยื่นคำร้องต่อพนักงานตรวจแรงงานเกี่ยวกับสิทธิได้รับเงินตามพระราชบัญญัติคุ้มครองแรงงานพ.ศ. ๒๕๔๑ ในวันเดียวกัน ให้พนักงานตรวจแรงงานพิจารณาและมีคำสั่งรวมกันไปข้อ ๑๔ พนักงานตรวจแรงงานต้องพิจารณาพยานบุคคลเอกสาร หรือหลักฐานที่เห็นว่าจำเป็นแก่การพิสูจน์ข้อเท็จจริง ทั้งนี้ ให้รวมถึงการดำเนินการดังต่อไปนี้(๑) แสวงหาพยานหลักฐานทุกอย่างที่เกี่ยวข้อง(๒) รับฟังพยานบุคคล หลักฐาน คำชี้แจง หรือความเห็นของคู่กรณี พยานหรือพยานผู้เชี่ยวชาญที่คู่กรณีกล่าวอ้างเว้นแต่พนักงานตรวจแรงงานเห็นว่าเป็นการกล่าวอ้างที่ไม่จำเป็น ฟุ่มเฟือยหรือเพื่อประวิงเวลา(๓) ขอข้อเท็จจริงหรือความเห็นจากคู่กรณี พยานบุคคล หรือพยานผู้เชี่ยวชาญ(๔) ขอให้ผู้ครอบครองเอกสาร ส่งเอกสารที่เกี่ยวข้อง(๕) ออกไปตรวจสอบสถานที่ข้อ ๑๕ พนักงานตรวจแรงงานต้องให้คู่กรณีมีโอกาสที่จะได้ทราบข้อเท็จจริงอย่างเพียงพอและมีโอกาสจะได้โต้แย้งหรือแสดงพยานหลักฐานของตนความในวรรคหนึ่งมิให้บังคับในกรณีดังต่อไปนี้เว้นแต่พนักงานตรวจแรงงานจะเห็นสมควรปฏิบัติเป็นอย่างอื่น(๑) เมื่อมีความจำเป็นเร่งด่วน หากปล่อยให้เนิ่นช้าไปจะก่อให้เกิดความเสียหายอย่างร้ายแรงแก่ผู้หนึ่งผู้ใดหรือจะกระทบต่อประโยชน์สาธารณะ(๒) เมื่อจะมีผลทำให้ระยะเวลาตามที่กฎหมายกำหนดไว้ในการทำคำสั่งต้องล่าช้าออกไป(๓) เมื่อเป็นข้อเท็จจริงที่คู่กรณีได้ให้ไว้ในคำร้อง คำให้การหรือคำชี้แจง(๔)เมื่อโดยสภาพเห็นได้ชัดในตัวว่าการให้โอกาสดังกล่าวไม่อาจกระทำได้ข้อ ๑๖ คู่กรณีมีสิทธิขอตรวจดูเอกสารหรือพยานหลักฐานที่จำเป็นเพื่อการโต้แย้ง ชี้แจงหรือป้องกันสิทธิของตนได้พนักงานตรวจแรงงานอาจไม่อนุญาตให้ตรวจดูเอกสาร หรือพยานหลักฐานได้ถ้าเป็นกรณีที่ต้องรักษาไว้เป็นความลับหมวด ๓คำสั่งพนักงานตรวจแรงงาน ข้อ ๑๗ โดยที่พนักงานตรวจแรงงานต้องดำเนินการสอบสวนข้อเท็จจริงและมีคำสั่งภายในหกสิบวันนับแต่วันที่รับคำร้องการนับระยะเวลาในการดำเนินการให้นับเมื่อ(๑)ในกรณีที่พนักงานตรวจแรงงานแห่งท้องที่ที่ลูกจ้างทำงานอยู่หรือที่นายจ้างมีภูมิลำเนาอยู่เป็นผู้รับคำร้องให้เริ่มนับระยะเวลาเมื่อพนักงานตรวจแรงงานนั้นได้รับคำร้อง(๒) ในกรณีที่พนักงานตรวจแรงงานนอกท้องที่ตาม (๑) เป็นผู้รับคำร้องและส่งคำร้องทางโทรสารให้พนักงานตรวจแรงงานแห่งท้องที่ที่รับผิดชอบตามข้อ ๘ให้เริ่มนับระยะเวลาเมื่อโทรสารไปถึงจังหวัดหรือกรมสวัสดิการและคุ้มครองแรงงาน แล้วแต่กรณีทั้งนี้ การนับระยะเวลาเป็นวันมิให้นับวันแรกแห่งระยะเวลานั้นรวมเข้าด้วย เว้นแต่จะได้เริ่มการในวันนั้นตั้งแต่เวลาที่เริ่มต้นทำการตามปกติในทางราชการของพนักงานตรวจแรงงานข้อ ๑๘ ในกรณีที่พนักงานตรวจแรงงานไม่อาจมีคำสั่งภายในกำหนดเวลาตามข้อ๑๗ ได้ ให้พนักงานตรวจแรงงานรายงานการดำเนินการเหตุผลและความจำเป็นเพื่อขอขยายเวลาต่ออธิบดีกรมสวัสดิการและคุ้มครองแรงงานหรือผู้ซึ่งอธิบดีกรมสวัสดิการและคุ้มครองแรงงานมอบหมายก่อนครบกำหนดเวลาดังกล่าวสิบวันเป็นอย่างน้อยอธิบดีกรมสวัสดิการและคุ้มครองแรงงานหรือผู้ซึ่งอธิบดีกรมสวัสดิการและคุ้มครองแรงงานมอบหมายอาจพิจารณาอนุญาตให้ขยายเวลาได้ตามที่เห็นสมควรทั้งนี้ ต้องไม่เกินสามสิบวันนับแต่วันที่ครบกำหนดตามข้อ๑๗ข้อ ๑๙ เมื่อพนักงานตรวจแรงงานสอบสวนแล้วปรากฏว่าลูกจ้างมีสิทธิได้รับเงินอย่างหนึ่งอย่างใดที่นายจ้างมีหน้าที่ต้องจ่ายตามพระราชบัญญัติคุ้มครองแรงงานพ.ศ. ๒๕๔๑ ให้พนักงานตรวจแรงงานมีคำสั่งให้นายจ้างจ่ายเงินดังกล่าวให้แก่ลูกจ้างหรือทายาทโดยธรรมของลูกจ้างซึ่งถึงแก่ความตายภายในสามสิบวัน นับแต่วันที่ทราบหรือถือว่าได้ทราบคำสั่งในกรณีที่พนักงานตรวจแรงงานเห็นว่าลูกจ้างหรือทายาทโดยธรรมของลูกจ้างซึ่งถึงแก่ความตายไม่มีสิทธิได้รับเงินตามวรรคหนึ่ง ให้พนักงานตรวจแรงงานมีคำสั่งและแจ้งเป็นหนังสือให้นายจ้างและลูกจ้างหรือทายาทโดยธรรมของลูกจ้างซึ่งถึงแก่ความตายทราบคำสั่งของพนักงานตรวจแรงงานตามวรรคหนึ่งและวรรคสองให้ใช้แบบ คร.๘ตามประกาศกรมสวัสดิการและคุ้มครองแรงงาน เรื่องแบบคำร้องและแบบคำสั่งของพนักงานตรวจแรงงาน ลงวันที่ ๒๙ พฤษภาคม พ.ศ. ๒๕๕๑ข้อ ๒๐ ให้พนักงานตรวจแรงงานลงทะเบียนคำสั่งตามข้อ๑๙ ในทะเบียนออกคำสั่งไว้เป็นหลักฐานตามลำดับคำสั่งข้อ ๒๑ ให้พนักงานตรวจแรงงานส่งคำสั่งทางไปรษณีย์ตอบรับหรือนำไปส่งเองหรือให้เจ้าหน้าที่นำไปส่งณ ภูมิลำเนาหรือถิ่นที่อยู่หรือสำนักงานของนายจ้างในเวลาทำการของนายจ้างถ้าไม่พบนายจ้างหรือพบแต่นายจ้างปฏิเสธไม่ยอมรับให้ส่งแก่บุคคลซึ่งบรรลุนิติภาวะและอยู่หรือทำงานในบ้านหรือสำนักงานที่ปรากฏว่าเป็นของนายจ้างนั้นได้กรณีไม่สามารถส่งคำสั่งตามวรรคหนึ่งได้ ให้ส่งโดยปิดคำสั่ง ณสำนักงานของนายจ้าง สถานที่ทำงานของลูกจ้าง ภูมิลำเนาหรือถิ่นที่อยู่ของนายจ้างหมวด ๔การอุทธรณ์คำสั่งพนักงานตรวจแรงงาน ข้อ ๒๒ ให้พนักงานตรวจแรงงานแจ้งสิทธิการนำคดีไปสู่ศาลแรงงานในกรณีที่นายจ้าง ลูกจ้างหรือทายาทโดยธรรมของลูกจ้างซึ่งถึงแก่ความตายไม่เห็นด้วยกับคำสั่งพนักงานตรวจแรงงานนั้นไว้ท้ายคำสั่ง ทั้งนี้เพื่อแจ้งให้บุคคลดังกล่าวนำคดีไปสู่ศาลแรงงานภายในสามสิบวันนับแต่วันทราบคำสั่งดังกล่าวข้อ ๒๓ ในกรณีที่นายจ้าง ลูกจ้างหรือทายาทโดยธรรมของลูกจ้างซึ่งถึงแก่ความตาย นำคดีไปสู่ศาลแรงงานภายในกำหนดเวลาตามข้อ๒๒ ให้พนักงานตรวจแรงงานที่ปฏิบัติหน้าที่ในพื้นที่กรุงเทพมหานครรายงานกรมสวัสดิการและคุ้มครองแรงงานเพื่อกรมสวัสดิการและคุ้มครองแรงงานจะได้มอบหมายให้กองนิติการประสานการต่อสู้คดีต่อไปสำหรับพนักงานตรวจแรงงานในส่วนภูมิภาคให้ประสานกับสำนักงานคดีแรงงานเขตสำนักงานอัยการสูงสุดเพื่อดำเนินการต่อไปหมวด ๕การเพิกถอนหรือการแก้ไขเพิ่มเติมคำสั่ง ข้อ ๒๔ เมื่อคู่กรณีมีคำขอพนักงานตรวจแรงงานอาจเพิกถอนหรือเพิ่มเติมคำสั่งพนักงานตรวจแรงงานที่พ้นกำหนดอุทธรณ์ตามหมวด๔ ได้ในกรณีดังต่อไปนี้(๑) มีพยานหลักฐานใหม่ อันอาจทำให้ข้อเท็จจริงที่ฟังเป็นอันยุติแล้วนั้นเปลี่ยนแปลงไปในสาระสำคัญ(๒) คู่กรณีที่แท้จริงมิได้เข้ามาในกระบวนการพิจารณาคำร้องหรือได้เข้ามาในกระบวนการพิจารณาครั้งก่อนแล้วแต่ถูกตัดโอกาสโดยไม่เป็นธรรมในการมีส่วนร่วมในกระบวนการพิจารณาคำร้อง(๓) พนักงานตรวจแรงงานไม่มีอำนาจหน้าที่จะทำคำสั่งตามคำร้องนั้น(๔)ถ้าคำสั่งพนักงานตรวจแรงงานได้ออกโดยอาศัยข้อเท็จจริงหรือข้อกฎหมายใดและต่อมาข้อเท็จจริงและข้อกฎหมายนั้นเปลี่ยนแปลงไปในสาระสำคัญในทางที่จะเป็นประโยชน์แก่คู่กรณีการยื่นคำขอตาม (๑) (๒) หรือ (๓)ให้กระทำได้เฉพาะเมื่อคู่กรณีไม่อาจทราบถึงเหตุนั้นในการพิจารณาครั้งที่แล้วมาก่อนโดยไม่ใช่ความผิดของผู้นั้นการยื่นคำขอให้พิจารณาใหม่ต้องกระทำภายในเก้าสิบวันนับแต่ผู้นั้นได้รู้ถึงเหตุซึ่งอาจขอให้พิจารณาใหม่ได้ข้อ ๒๕ พนักงานตรวจแรงงานหรือผู้บังคับบัญชาของพนักงานตรวจแรงงานอาจเพิกถอนหรือแก้ไขเพิ่มเติมคำสั่งของพนักงานตรวจแรงงานได้ไม่ว่าจะพ้นกำหนดอุทธรณ์ตามหมวด ๔ หรือไม่ก็ตาม เมื่อมีเหตุหนึ่งเหตุใดตามข้อ ๒๔(๑) (๒) (๓) หรือ (๔)หมวด ๖การบังคับตามคำสั่งข้อ ๒๖ คำสั่งพนักงานตรวจแรงงานที่กำหนดให้นายจ้างชำระเงินภายในสามสิบวันนับแต่วันที่ทราบหรือถือว่าได้ทราบคำสั่งถ้ากำหนดแล้วไม่มีการชำระเงินโดยถูกต้องครบถ้วนและครบกำหนดสามสิบวันแล้วให้พนักงานตรวจแรงงานใช้มาตรการบังคับตามคำสั่งโดยการดำเนินคดีอาญาต่อไปข้อ ๒๗ การดำเนินคดีอาญาให้เป็นอันระงับไปในกรณีที่นายจ้างได้ปฏิบัติตามคำสั่งของพนักงานตรวจแรงงานภายในระยะเวลาที่กำหนดหรือได้ปฏิบัติตามคำพิพากษาหรือคำสั่งของศาลประกาศณ วันที่ ๑๐ ตุลาคม พ.ศ. ๒๕๕๔อาทิตย์อิสโมอธิบดีกรมสวัสดิการและคุ้มครองแรงงานปริยานุช/ผู้จัดทำ๒๒ พฤศจิกายน๒๕๕๔ชาญ/ผู้ตรวจ๒๕ พฤศจิกายน๒๕๕๔[๑] ราชกิจจานุเบกษาเล่ม ๑๒๘/ตอนพิเศษ ๑๓๗ ง/หน้า ๑๐/๑๖ พฤศจิกายน ๒๕๕๔